次韻劉左史王亭觀梅
作者：魏了翁
朝代：宋

paragraphs: 南山有佳境，天作而地藏。
誰其搜抉之，主者今歐陽。
時當冬候最，靉靆雲無光。
爛嚼暗香句，浩歌黄竹章。
詩成物有主，意遠天無旁。
衆賓從老守，遥林拱孤芳。
氣味自爾殊，凡卉不敢香。
芸芸天壤間，何草冬不黄。
獨此冰雪質，老氣磨蒼蒼。
便如身潔人，易知復難忘。
頗懷熙豐日，羣妍偃冰霜。
皓然深衣老，春風貯肝腸。
抉開第一機，還作桃李鄉。
終然和鼎實，以侑千歲觴。
三嗅幾而作，臨風倍輕狂。